khistorydata/jeongjo-sjw-relations huggingface dataset:
정조 10년
沈豐之。以禮曹言啓曰。傳曰。禧陵孝陵陵官。陞六一人外。皆不出代。竝付司果。禧陵參奉之代。今日政以府院君奉祀孫承傳人擬入。因此聞府院君墓制貶葬。尙在未復中。府院君爲勳臣。其祖鈴平君又爲勳臣。其後孫忠愍公廷俊。以承襲君。又殉節於适變。而旌贈之典。亦未擧行云。在朝家念舊之政。可謂欠事。令該曹詳問草記稟處事。命下矣。詳問于本家。則府院君尹汝弼。乙巳禍。擧家無遺。而獨以國舅。只罷其職後竄龍仁。尋又還第。及疾革。上命復其爵。訃聞。特命禮葬後。又以子孫之尙在罪籍。遂貶葬于交河地云。其時禮葬。雖不得擧行。今於過葬二百年之後。更無可以擧行之道。至於忠愍公尹廷俊旌贈事。則孝廟朝贈兵曹參判。仍爲旌閭。肅廟朝加贈爲兵曹判書。仍爲贈諡。亦無闕典之更可擧行之事矣。敢啓。答曰。事實旣如此。則禮葬已有成命之事。須可謂之若禮行之。復等與否。非所可論。旌贈事。文蹟亦旣斑斑。在朝家念舊之義。似無欠缺之歎矣。
정조 10년
李亨元。以兵曹言啓曰。依下敎侍衛禁軍壯勇衛及武藝別監內吹兼內吹等處。設粥分饋之意。敢啓。傳曰。知道。
정조 10년
李亨元。以訓鍊都監言啓曰。依下敎挾輦軍別技軍兼內吹等處。設粥分饋之意。敢啓。傳曰。知道。
정조 10년
李亨元。以禁衛營言啓曰。依下敎本營槍劍軍兼內吹等處。設粥分饋之意。敢啓。傳曰。知道。
정조 10년
丙午三月初二日辰時。上御重熙堂。都承旨與右承旨入侍時。行都承旨沈豐之。右承旨徐鼎修。假注書李德鉉。記事官李崑秀尹行任。以次進伏訖。上命書傳敎曰。今番百官所懷。草記回啓。多有更爲稟處之命。有司堂上。除身病劇任外。只有二人。回啓必致遲滯。諸堂中李在簡金尙集尹蓍東。亦令來會本司。使之分掌稟處。命都承旨先退。仍命兵曹判書入侍。賤臣承命出。與徐有隣偕入進伏訖。上命書傳敎曰。纔過陵行。又當陵役。畿甸民邑之弊。不可不念。際當寒食祭享及修改。今番則修改陵寢。獻官以戶禮工堂。通融推移塡差。仍爲監董。郞官亦令以執事官兼進。繕工官皆以陵官兼監役擧行。如是下敎之後。修改若不精緻。貽弊又復如前。進去堂上。難免其責。不飭之道伯。亦豈無罪。以此意令廟堂行會。命退。承史以次退出。
정조 10년
丙午三月初二日申時。上御重熙堂。坐直承旨入侍時。右副承旨趙衍德。假注書李德鉉。記事官金鳳顯李崑秀。以次進伏訖。以平安監司鄭一祥搜討事狀啓。上命書傳敎曰。俄筵以此事。有所提敎於有司堂上。使卽傳于大臣。而際見箕伯狀本。地方官有燒毁船幕之擧。追逐固無不可。而當初狀辭則有若示威責義。使渠輩知罪撤歸而已。至若燒船焚幕。何等大擧措。而初無一言槪及者。豈守令臨機擅便。不報營閫。抑營閫之所停當。而不報廟堂耶。事係時急。有難遲待。則固難遙受營閫之節度。且俟朝廷之指揮。而此事則元非晷刻警急之事。理宜爛商熟講。以求萬全之方。然後始可擧而行之。而今此燒毁之擧。終涉輕先。道帥臣事。極爲駭然。勿論知而不奏與諉而不知。均之爲失職。不可無罪。且月三搜討。自是常典。而屯聚多年。巢穴已成。決知非昨冬以後未盡追逐也。事旣發覺之後。當該守令邊將。當溯考年條。一一摘發。如律勘繩。一以爲重邊禁之道。一以爲大懲創之政。在所不容已。而搜討之中廢。未知的在何年。此一款。果有査出之道乎。雖以事理言之。先修我國之紀綱。然後方責彼人之犯禁與否。而廟堂未嘗議到於反已之方。乃以移咨馳通等說。漫費商量。惟恐責彼之或緩。籌邊之策。果如是乎。此意。廟堂知悉。使卽逐一草記稟處。命退。承史以次退出。
정조 10년
行都承旨沈豐之坐。左承旨李亨元坐。右承旨徐鼎修坐直。左副承旨趙尙鎭坐直。右副承旨趙衍德坐。同副承旨李夔坐。注書金孝建仕一員未差。假注書李德鉉仕直。事變假注書朴孝成仕。
정조 10년
傳于趙尙鎭曰。右承旨入侍。
정조 10년
傳于趙尙鎭曰。左副承旨入侍。
정조 10년
以注書金孝建禁推傳旨。傳于趙衍德曰。分揀。
정조 10년
傳于趙尙鎭曰。明日再明日。連値坐齋。英陵陵役。今日當畢役。狀本俄已來到。賞典今日當爲之。政官牌招開政。
정조 10년
以黃海監司狀啓。靑魚進上。限內不得封進。當該封進官罷黜事。傳于趙尙鎭曰。御供雖重。迎送有弊。三邑守令罷黜。分揀。水使論罪。亦爲分揀。竝從重推考。卿卽勿待罪事。回諭。
정조 10년
趙尙鎭啓曰。右承旨徐鼎修。今方入侍。臣吏兵批兼進之意。敢啓。傳曰。知道。
정조 10년
有政。吏批。判書金魯鎭進。參判李秉模進。參議未差。右副承旨趙衍德進。以趙鼎鎭爲吏曹參議。李秀夏爲正言。沈晉賢爲校理。李祖承爲刑曹參議。高應觀爲司錄。禮曹參判李文源。今加資憲。呂州牧使李重馥。今加嘉善。加資事。承傳。折衝李煜卞世義。以上今加嘉善。五衛將鄭道弘今加嘉義。加資事。承傳。濟州牧使單李命俊。以李文源爲工曹判書。趙鼎玉爲義盈主簿。沈寬鎭爲孟山縣監。金履素爲知春秋。申在維爲英陵參奉。金熙稷爲孝陵別檢。金思穆爲禮曹參判。
정조 10년
兵批。判書徐有隣病。參判蔡弘履病。參議李東馨病。參知柳誼入直進。同副承旨李夔進。副護軍單安鼎大。副司直單吳大益趙鼎鎭李敬一尹履相洪樂恒。副司果單李羽晉。
정조 10년
傳于趙尙鎭曰。坐直承旨入侍。
정조 10년
以京畿監司啓本。應資老人職姓名開坐事。傳于趙尙鎭曰。今日政下批。
정조 10년
以禮曹故儒臣金麟厚家致祭單子。傳于沈豐之曰。承旨進去。
정조 10년
徐鼎修啓曰。監察十三員內。一員未署經。今此寒食祭享。無以分排。在前如此之時。有未署經監察署前行公之例。今亦依此例出仕事。分付。何如。傳曰。允。
정조 10년
以慶尙監司安東府民家延燒事狀啓。傳于李亨元曰。方春被燒。失所可矜。拔例顧助。期於奠接事。令廟堂嚴飭行會。
정조 10년
傳于趙尙鎭曰。留院公事入之。
정조 10년
以京畿監司啓本。擊錚人李文緝山訟査實事。傳于趙尙鎭曰。決處得當。不失折訟之體。依此施行事。回諭。
정조 10년
沈豐之。以禮曹言啓曰。明陵別檢金熙稷。參奉宋煥昌。斯速上來就直之意。草記蒙允。故屢度申飭。一向撕捱。終不上來。今此寒食祭享。兩官不可不備。別檢金熙稷。參奉宋煥昌爲先改差。其代。卽令該曹。以在京無故人。口傳差出。以爲備員將事之地。何如。傳曰。允。至於宋煥昌。出於念舊錄後之意。今若無故作散。是豈收用之本意。無論敎官桂坊。令該曹口傳相換。可也。
정조 10년
吏曹口傳政事。以李儒修爲明陵別檢。明陵參奉宋煥昌。童蒙敎官趙鎭坤。相換。
정조 10년
事變假注書李儒修遷轉。代以朴孝成爲事變假注書。
정조 10년
李亨元。以都摠府言啓曰。今日入直內三廳武兼禁軍及軍兵等。當爲中日習射。而國忌相値。不得爲之之意。敢啓。傳曰。知道。
정조 10년
趙尙鎭。以吏曹言啓曰。今此各陵殿寒食祭。諸執事當爲塡差。而老病公故外。實無推移分排之路。依近例。以刑曹郞廳司饔院官員。通融塡差。何如。傳曰。允。
정조 10년
李亨元。以訓鍊都監言啓曰。本局局別將李匡運。身病猝重。勢難察任。改差。何如。傳曰。允。
정조 10년
李亨元。以禁衛營言啓曰。備邊司草記批旨。有倉底鹽山。禁御營有之云。石數幾許。在處何地。令各該營草記之命矣。取考臣營謄錄。則癸未年分。因大臣定奪鹽一千石。設庫築堆於南別營下南倉之意。敢啓。傳曰。知道。
정조 10년
李亨元。以御營廳言啓曰。因軍器主簿韓德亮所懷。備邊司回啓批旨。倉底鹽山禁御營有之云。石數幾許。在處何地。令各該營草記事。命下矣。本廳鹽山。在於南小洞南倉內。而石數則爲一千石之意。敢啓。傳曰。知道。
정조 10년
李夔。以義禁府言啓曰。京畿監司徐有防狀啓據。刑曹粘目內。長湍前府使李喆純。移本府處之事。允下矣。李喆純。今方待命。卽爲拿囚之意。敢啓。傳曰。知道。
정조 10년
李夔。以義禁府言啓曰。時囚保放。過齋後還囚捧供事。命下矣。時囚罪人李喆純沈銖申在復許𣷯等。竝保放之意。敢啓。傳曰。知道。
정조 10년
刑曹啓目粘連。趙聖起與尹在倫。奴主辨別事。回啓云云。趙聖起。旣無許贖之文券。謂之良人。則尹在倫。躬自施杖。壓良爲賤之律。雖似不襯。武斷橫侵之罪。在所難逭。依狀請照律嚴處。趙聖起段。本事旣如是冤枉。則不足深罪。參酌懲治之意。竝以分付。何如。判付啓。依回啓施行爲旀。尹在倫段。武斷無幾於壓良。似此不畏法之徒。宜有懲治之擧。依狀請嚴勘。在所不已。嚴刑定配之意。分付爲良如敎。
정조 10년
刑曹啓目粘連。趙東卨上言內辭緣回啓云云。趙國成放送一款。不可遽議。置之。何如。判付啓。此獄疑晦莫甚。永光之白放。旣無意。國成之刑配。非的當。前道伯之飜案又飜案。擧措妄錯。決折顚倒。朝家於此獄。疑信交中。付之未了之案。回啓中悉經稟處。有非自斷云云。未知其爲然。然旣決之案。不必續續反改。此意分付該道道臣。第又參閱理會。如有別般起疑之端。使卽論理狀聞爲良如敎。
정조 10년
前承旨李敬一啓曰。臣敬奉聖敎。更爲傳諭于南部屯地坊西氷庫二契。領敦寧府事洪樂性所住處。則以爲臣屢煩號籲。悉暴衷懇。未蒙鈇鉞之嚴誅。輒增惶恐之恩諭。及承今下聖敎。辭旨益隆。責臣以巽讓非時。勉臣以待朝肅命。臣誠震銊惶懼。靡所容措。臣雖至愚極迷。粗知逋慢之爲辜恩命。煩瀆之爲隳義分。則是豈臣得已而不已者哉。第合辭雖停。而僨誤難贖。譴罰未勘。而負犯自在。臣徒苦感恩畏義。晏然冒進。則一身廉隅。顧不足恤。而其奈國體由臣而壞。公議由臣而輕。何哉。況復今日淸齋。尤非今日臣子所敢瀆擾之時。而衷情煎迫。煩聒至此。臣罪萬死。臣罪萬死。泣血戰灼。惟願誅譴之遄降云。有造朝與否。卽爲知入之命矣。依下敎。問于大臣處。則以爲情踪窮蹙。不敢造朝云矣。臣旣承偕入之命。姑爲仍留之意。敢啓。答曰。知道。若過今日坐齋之時。有難酬應。卿何若是固執。挨過此會。造朝恐無所據。大臣去就。所關不輕而重。此等處。幸望深加留意。此意。更爲傳諭。期於偕入。
정조 10년
領議政鄭存謙箚曰。伏以。臣猥以庸謬。復叨重任。感激恩造。怵迫義分。冒昧承膺。一再登對。而精神昏短。識慮不逮。事多顚錯。日夕憂恐。伏見傳敎下者。以龍川搜討事。有草記回啓之命。固當擧行之不暇。而竊有所難安者。凡係邊情。苟有咎責。道伯先當。關西道臣。卽臣從叔。在臣私義。有不敢冒當回啓。玆敢冒章自列。伏乞聖明。俯垂諒察。亟賜鐫免。使公私無至兩妨。不勝幸甚。取進止。答曰。省箚具悉卿懇。令有司堂上。問于原任大臣。草記稟處。卿其勿辭視事。仍傳曰。此批答。遣史官傳諭于領議政。
정조 10년
全羅監司李在學疏曰。伏以。仙寢祗謁。聖孝極伸。鑾蹕穩旋。玉體萬安。臣不勝北望頌忭之忱。仍伏念藩臬重任。而湖南又是重藩也。臣之不稱是藩。非但臣所自知。抑亦聖鑑之所俯燭。而謬膺寵簡。濫叨重寄。按察列郡。而坐享刺史之榮。便養老母。而獲伸人子之願。恩至渥也。分已踰矣。負乘之憂轉深。而懼若淵谷。圖報之志雖切。而效蔑絲毫。才具旣疎。精力且短。尋常事爲。觸處瘡疣。而特荷我聖上庇覆之恩。式至今不陷大戾。每自循省。惶感交摯。臣之受符南來。居然改燧而春又深矣。軒陛之戀。縱未敢煩達。庭闈之思。自不能按住。臣父以風濕所祟。久患足疾。調治多方。衰氣難敵。冬春以來。雖幸少差。源委不祛。行步猶艱。病母還家。亦已經歲。此豈臣離捨遠遊之時哉。只緣臣父之勉以爲公。雖不得任情於去就之間。臣之方寸。未嘗一日安也。藉使臣無他可辭之端。顧其情理。實難久滯。而況於目下事。大有悚蹙不敢安者。邊情所關。何等緊重。而平日察飭。不能嚴明。致有兩島無前之事。問備薄警。匪罰伊榮。至於光陽事。特命行査。亶出懲貪之聖意。臣雖無狀。職是按察。豈不思所以對揚明命。砥礪一道之方。而第因本事之沒捉。終至査體之不嚴。致勤聖敎。臣之罪尤萬萬矣。査啓論斷。實出於臣。而罪歸査官。臣獨晏然。寧有是哉。曲貸之恩。縱切感頌。倖逭之愧。無所容措。更査嚴命之下。義分是懼。不得不冒昧擧行。而有傷廉防。尤增罪戾。以此難安之私。淟涊於一路觀風之地。則臣實自恧。人將謂何。離違之情旣切。昏謬之狀又著。以私以公。不可仍據也。決矣。玆敢冒罪呼籲於天地父母之前。伏乞聖明。俯賜諒察。亟命遞臣所帶藩任。仍治臣不職之罪。以安微分。不勝幸甚。臣無任屛營祈懇之至。答曰。省疏具悉。卿其勿辭。察任。
정조 10년
丙午三月初三日辰時。上御重熙堂。吏房承旨入侍時。右承旨徐鼎修。假注書李德鉉。記事官金鳳顯尹行任。以次進伏訖。上命書傳敎曰。昨冬因珍藏閣所奉列朝御製御筆。移奉奉謨堂事。得肅廟朝御贊三忠圖像。而祠在永柔縣臥龍山。三忠畫像。俱在此祠。雖有致祭後移奉之命。而伊後未遑矣。昨日行禮之後。亦不無起感之端。祭文。今方親撰以下。依初下敎。遣近侍卜日致祭。閣臣尹行任。卽忠臣之後。一兩日內辭朝。奉御贊及御製祭文。致祭後。仍爲安奉以來。致祭日字。以旬後爲之事。分付該曹。時値方農。執事勿以守令塡差。本地方必有前銜朝官。使之抄擇塡差。仍令冠帶常仕。俾除民邑之弊事。一體申飭。忠烈祠致祭之今日設行。亦不偶然。因此聞之。寧遠伯影堂。在本府云。亦令留守。一體致祭。司果李光遇。聞是子孫云。纔以宣傳官出六。方在軍銜。香祝使之賫奉下去。傳于留守。行祭時。仍差執事事。分付。命退。承史以次退出。
정조 10년
丙午三月初三日未時。上御重熙堂。左副承旨入侍時。左副承旨趙尙鎭。假注書李德鉉。記注官承膺祚。記事官金鳳顯。以次進伏訖。上命書傳敎曰。朝廷擧措。先觀事面。廟謨指畫。豈顧小嫌。本事誠有誤着。設欲草記請勘。罪名不出罷推之間。俄陳箚辭。決知其萬萬不當。回啓有難遲滯。先問他都提擧。使之覆奏。國體則苟艱甚矣。大抵凡事。輒引前例。此規一開後必循襲。凡爲時任大臣姓同之親者。有過勿問。有罪不勘。可乎。卿平日謹守法度。無或虧壞。獨於此事。何爲此無於法之擧。不念事面之掣礙乎。待原任獻議。卿亦付奏意見事。令備郞往傳領相。命退。承史以次退出。
정조 10년
丙午三月初三日申時。上御重熙堂。坐直承旨入侍時。右承旨徐鼎修。假注書李德鉉。記事官金鳳顯尹行任。以次進伏訖。上命留院公事入之。賤臣承命出傳。還入進伏訖。命書傳敎曰。時囚保放。過齋後還囚捧供。上曰。工曹判書具善復。許遞。其代。今日政差出。出榻敎命書完伯疏批訖。命退。承史以次退出。
정조 10년
行都承旨沈豐之坐直。左承旨李亨元坐。右承旨徐鼎修坐。左副承旨趙尙鎭坐。右副承旨趙衍德坐直。同副承旨李夔坐。注書金孝建仕一員未差。假注書李德鉉仕直。事變假注書朴孝成仕。
정조 10년
傳于李亨元曰。都承旨馳詣元陵。奉審摘奸。局內諸陵。一體奉審。仍詣永祐園。奉審以來。
정조 10년
趙尙鎭啓曰。事變假注書朴孝成。時無職名。令該曹依例付軍職。冠帶常仕。何如。傳曰。允。
정조 10년
傳于李亨元曰。吏房承旨入侍。
정조 10년
徐鼎修。以禮曹言啓曰。今此丙午式年文科會試試官。今方磨鍊。而堂下可擬之人乏少。依近例以堂上官。通融備擬以入。而時無職名人。令該曹口傳付軍職。何如。傳曰。允。
정조 10년
李夔啓曰。今此丙午式年文科會試試官鄭昌聖金履素尹坊牌不進推考傳旨。今方捧入。而正卿試官。無以備員受點。更卽牌招。何如。傳曰。允。
정조 10년
以參試官徐龍輔牌不進罷職傳旨。傳于徐鼎修曰。只推。
정조 10년
前承旨李敬一啓曰。臣敬奉聖敎。更爲傳諭于南部屯地方西氷庫二契。領敦寧府事洪樂性所住處。則以爲臣朝伏奉恩諭。不避煩瀆之誅。略暴悲苦之懇。更待處分。不意承宣復臨。恩綸又頒。開導丁寧。誨責截嚴。臣奉讀未半。汗淚交逬。鑽地不得。瞻天祈死而已。噫。臣雖無省覺。亦有秉彝。豈不知恩寵之可感。義分之可畏。而徒守微諒。甘犯違傲哉。竊惟鞫獄之治亂逆。關係何等重大。而緣臣昏謬。以致僨誤。則臣罪之罔赦。臣實自知。雖被勘律。以謝公議。在臣道理。固當沒齒田間。自訟罪戾。以圖一分息補之計。況勘律竟自倖逭。公議終以未伸。而臣若憑恃寵靈。拚棄廉恥。揚揚冒進。自同無故。則其爲辱朝廷損國體。當如何。其爲壞名義駭聽聞。當如何。臣亦禮使中一物。臣之所望於殿下者。亶在於以天地曲遂之仁。雨露不擇之惠。俯垂矜諒。亟施諸臣同被之律。俾伸廉隅。以卒終始生成之澤矣。憂煎所迫。語多狂僭。重犯瀆冒。罪上添罪。尤合萬殞。謹當恭俟齋日之後。冒上一疏。申請嚴譴云。臣旣承偕入之命。姑爲仍留之意。敢啓。答曰。知道。大臣聞欲陳疏。過齋後更當敦迫。爾則先爲入來。以便大臣之心。
정조 10년
前承旨李敬一啓曰。大臣聞欲陳疏。爾則先爲入來事。命下矣。臣則退去之意。敢啓。答曰。知道。
정조 10년
李亨元。以備邊司言啓曰。依下敎。燕行齎去別單中。書冊條件。添書以入之意。敢啓。傳曰。知道。
정조 10년
李亨元。以備邊司言啓曰。卽見黃海監司嚴思晩狀啓。則以爲黃州牧使趙長鎭馳報內。平安監營將校張世云。平安兵營陪持將校金宗老等言內。彌串薪島。胡人等千餘名來留事。宣川府使龍川府使彌串僉使罷黜狀啓。騎撥上去云。事關邊情。爲先馳啓云矣。取考平安監司鄭一祥。平安兵使李漢泰狀啓。則薪島來接漁胡之數。合爲五百八十八名。而今此海伯狀聞。則以千餘名爲言。邊情事體。本自不輕。而當初該牧使。只憑陪持之言。率易報營。數多相左。該道臣亦不審察。以致狀聞之轉輾差誤。揆以事體。不可無警。黃州牧使趙長鎭。從重推考。黃海監司嚴思晩。亦爲推考。何如。傳曰。允。邊情。何等嚴重。有此爽誤。當該道臣。不可推考而止。越俸一等。可也。
정조 10년
以平安監司狀啓。价川郡民家失火事。傳于趙尙鎭曰。方農被燒。許多民人之失巢。極爲矜惻。延燒數爻。若是夥然。不可無別般軫念之擧。依年前平壤失火時例。元恤典外。加給會付米一石。仍又嚴飭道伯。各別顧助。斫給材木。斯速結構奠接事。令廟堂卽爲行會。
정조 10년
以原春監司加分事狀啓。傳于沈豐之曰。際此方春艱食之時。念彼小民望哺之情。法外周給。猶可許施。況按例加分之事乎。且聞年前移轉之後。還穀之不敷。無論嶺之內外。其弊不竝而西云。半留之法。雖云至嚴。豈可無闊狹之擧。雖過於此數。苟利於民。亦何持難。以此意分付道臣。細察民情。另飭邑宰。使之量宜加分。俾種糧無至艱乏事。令廟堂卽爲行會。
정조 10년
以濟州牧使啓本。老人歲饌題給事。傳于沈豐之曰。耽羅。古所稱壽域。而所管三邑。幅員與元戶。不下於關東海西之半。觀此狀本。抄報之數。兩邑各只二人。大靜一邑。亦不擧論。事甚可訝。更爲詳探。俾無一人遺漏之弊。曾經實職人。年八十以上。士庶年九十以上。曾有加資之命。亦卽詳査抄啓。每歲首加抄一款。亦依新定式馳聞事。回諭。
정조 10년
丙午三月初四日卯時。上御重熙堂。都承旨入侍時。行都承旨沈豐之。記事官金孝建金鳳顯。記注官承膺祚。以次進伏訖。上曰。卿馳往元陵奉審。仍詣永祐園。奉審以來。而祭物熟設後。精備與否。詳細奉審。可也。命退。承史以次退出。
정조 10년
丙午三月初四日辰時。上御重熙堂。吏房承旨入侍時。右承旨徐鼎修。假注書李德鉉。記事官金鳳顯尹行任。以次進伏訖。上命兵曹判書入侍。賤臣承命出。與徐有隣。偕入進伏訖。命書傳敎曰。大小科試望。如非特敎。時任閣臣。不爲擬入。向日擬望。蓋因特敎。則今番試望中戶曹判書趙㻐。卽時任閣臣。而混同擬入。難免不察。此後無或如是之意。申飭該曹。如或違式。自本閣察推。牌不進傳旨。可謂毛將焉傳。推考亦過矣。勿施。命退。承史以次退出。
정조 10년
丙午三月初四日酉時。上御重熙堂。坐直承旨入侍時。右副承旨趙衍德。假注書李德鉉。記事官李崑秀尹行任。以次進伏訖。上曰。藥房事。誠駭然矣。適有微感。欲爲服藥。而醫官皆不知去處。此亦大關紀綱。欲汰掌務官。而向日事纔屬耳。分付兵曹。藥房入直書員。一竝拘留。明日移刑曹。可也。賤臣承命出傳。還入進伏訖。命書傳敎曰。今日廟社殿宮門外。禁雜人與否。使之摘奸。則丹門莫重之地。守門軍士。只是一名云。部將所爲。極爲駭然。兵判若能時時檢飭。豈有是也。該判堂。從重推考。壇門及南殿景慕宮。無不肅然云。極爲可嘉。入直部將。竝上弦弓一張賜給。命退。承史以次退出。
정조 10년
行都承旨沈豐之坐直。左承旨李亨元坐。右承旨徐鼎修坐。左副承旨趙尙鎭坐直。右副承旨趙衍德坐。同副承旨李夔坐。注書金孝建仕一員未差。假注書李德鉉仕直。事變假注書朴孝成仕。
정조 10년
沈豐之啓曰。藥房都提調徐命善。提調李命植。副提調沈豐之爲承候來詣請對矣。傳曰。入侍。
정조 10년
李亨元啓曰。禁衛營將官來言。今日本營軍兵。日次私習云矣。敢啓。傳曰。後日次爲之。
정조 10년
李亨元啓曰。御營廳將官來言。今日本廳軍兵。日次私習云矣。敢啓。傳曰。後日次爲之。
정조 10년
傳于沈豐之曰。右承旨入侍。
정조 10년
假注書洪樂貞有頉。代以朴宗謙爲假注書。
정조 10년
沈豐之啓曰。陞試。當月內不爲設行。則當該大司成。直捧禁推傳旨事。曾有定式矣。前大司成李秉模。大司成閔鍾顯。去二月朔陞試。不爲設行。依定式禁推傳旨捧入之意。敢啓。傳曰。時値試役。俱有公故。今番分揀。
정조 10년
以大司成閔鍾顯。前大司成李秉模禁推傳旨。傳于沈豐之曰。勿施。
정조 10년
丙午三月初五日卯時。上御誠正閣。藥房三提調入侍時。都提調徐命善。提調李命植。副提調沈豐之。記事官金孝建李崑秀尹行任。閣臣鄭大容。醫官吳道炯徐命緯康命吉。以次進伏訖。命善曰。夜來聖體調候。若何。上曰。昨以膈氣不寧。進服湯劑後。今似少愈矣。命善曰。今日國忌。過用聖心。故年年欠和。伏不任焦悶之至。命醫官入診。何如。上曰。唯。道炯等入診後退伏奏曰。脈候左右三部沈遲。似有滯候。養胃湯一貼。更爲進御。似好矣。上曰。唯。命書榻敎曰。進御養胃湯。依前方一貼煎入。又命書榻敎曰。昨日進御正氣散本方中。加人蔘五分。一貼煎入。香榻茶一貼煎入。又命書榻敎曰。右副承旨入侍。又命書榻敎曰。上番儒臣入侍。命退。諸臣以次退出。
정조 10년
丙午三月初五日辰時。上御重熙堂。右承旨入侍時。右承旨徐鼎修。假注書李德鉉。記事官李崑秀尹行任。以次進伏訖。上命書傳敎曰。診筵隨入。載在閣志。今日入侍。晩時登筵。雖因新叨生疎。格例所在。不可無警。入直閣臣。推考。同僚互推。自有定式。雖以他職入侍。目見乖例之事。無一言論責。待敎李崑秀。檢校待敎尹行任。推考。政院有兼吏。藥院有掌務官。不能趁時通知。此固有不飭之責。筵中凡事。亦無不主管。而徑入座目單子。以此以彼。溺職大矣。都承旨沈豐之。從重推考。命退。承史以次退出。
정조 10년
丙午三月初五日初更。上御重熙堂。坐直承旨入侍時。行都承旨沈豐之。假注書李德鉉。記事官金鳳顯尹行任。以次進伏訖。上曰。五部官員及賑恤郞廳戶曹計士兵曹行首將校。明日廳坐時。使之待令。賤臣承命出傳。還入進伏。上曰。以校理沈晉賢。兵曹佐郞柳文養。備邊郞差下。佐郞金鳳顯。武備司郞廳。換差。亦使之明日廳坐時待令事。分付。仍命書傳敎曰。今番掩骸之政。豈爲觀瞻。期有效益。有司擧行。亦當替認此意。另加盡心。而昨與再昨。分遣摘奸於各部立標處。北部則姑未始。雖無可論。東部則許多執頉。聞欲改爲。此亦姑勿論。至於南部事。萬萬無狀。萬萬駭然。許多崩塚。許多暴骸。初不着手爲强半。此罪固難貸。而雖以已掩瘞者言之。撮取塚傍之土。假作累累形。築不完舂不堅。伊後未過數夜。已爲狐狸所毁壞。而姑嘬前之半圮處。今反盡圮。前之略露者。今反全露。不惟無益。乃更爲害。部官事。何其不仁也。先儒。豈不云乎。一命之士。存心愛物。似此部官。何責他日百里之任。董事之賑郞。亦可謂不畏朝令。非不知先卽重勘。以懲他部官。而不必移付生手。更欲且觀來效。自政院該郞官該部官。發牌立庭。以此意嚴加責飭。使之着意擧行。各部官處。一體嚴飭。如是申諭之後。又或泛忽。該郞拿問嚴處。部官加等痛繩。分掌計士營校。嚴棍定配。一以示信令之意。一以爲懲後之道。來頭經潦後。更當抽栍摘奸。如有執頉。其律一如今番。亦以此意。一體嚴飭。分遣備郞宣傳官。摘奸。纔有筵敎。備郞沈晉賢往東部。備郞柳文養往西部。武備司兼備郞金鳳顯往南部。宣傳官李觀成往北部。畢役前時時摘奸。待畢逐庫考察後。以手本或書啓來呈事。分付。京城咫尺之地。勤慢若是判異。外邑事。足可反隅。分遣審察。京外。何異。與其草草彌逢。自抵干科。曷若一一躬自檢飭之爲便。亦令廟堂。謄關諸道兩都。仍令各該道守臣。遍諭所管邑鎭。時遣褊裨。考其勤慢以聞。凡事不爲則已。旣始之後。寧或有名無實。最近如畿邑。最遠如關外湖嶺諸邑。當有首先按廉之擧。知此先甲之令事。嚴飭行會。命退。承史以次退出。
정조 10년
行都承旨沈豐之坐。左承旨李亨元坐。右承旨趙興鎭坐直。左副承旨趙尙鎭坐。右副承旨趙衍德坐直。同副承旨李夔坐。注書金孝建病一員未差。假注書李德鉉仕金祖淳仕直。事變假注書金明著仕。
정조 10년
趙衍德啓曰。合辭方張之時。兩司無詣臺之員。事甚未安。除在外試所進去及未敍用外。呈告人員。竝卽牌招。何如。傳曰。合啓欲停。則斯速停之。否則當於無故日詣臺。而逐日請牌。酬應甚苦。此後行公臺諫之無端呈告者。該房察飭。毋或逐日請牌。可也。
정조 10년
沈豐之啓曰。右承旨徐鼎修。今日不爲仕進。卽爲牌招。何如。傳曰。許遞。前望單子入之。
정조 10년
趙衍德啓曰。藥房都提調徐命善。提調李命植。副提調沈豐之爲承候來待矣。傳曰。入侍。
정조 10년
沈豐之啓曰。領議政鄭存謙。判府事李福源爲承候來待矣。傳曰。入侍。
정조 10년
承旨前望單子入之。趙興鎭落點。
정조 10년
傳于沈豐之曰。監印堂上入侍。
정조 10년
朴宗謙在外。代以金祖淳爲假注書。
정조 10년
趙衍德啓曰。假注書金祖淳。時無職名。令該曹依例付軍職。冠帶常仕。何如。傳曰。允。
정조 10년
趙衍德啓曰。新除授司諫李濟萬。方在罷散中。何以爲之。敢稟。傳曰。敍用。
정조 10년
以英陵補土時相地官具聖元別單。傳于趙衍德曰。相當職陞敍調用。
정조 10년
以英陵補土時本州將校色吏等別單。傳于趙衍德曰。將校加資。色吏從厚施賞事。分付。
정조 10년
以英陵補土時員役等別單。傳于趙衍德曰。石手以上。令該曹考例施賞。京軍之赴役。不可無別般施賞。元賞外。令惠廳優給米石。以爲分給之地。
정조 10년
以監察趙鼎玉。英陵令洪配浩相換單子。傳于趙衍德曰。義盈主簿見窠相換。待窠卽爲相換。
정조 10년
吏曹口傳政事。監察趙鼎玉。英陵令洪配浩。相換。
정조 10년
有政。吏批。判書金魯鎭進。參判李秉模差祭。參議趙鼎鎭差祭。右副承旨趙衍德進。以柳爲宗廟令。李匡運爲宣川府使。宋載瑞爲長興府使。柳載成爲陽德縣監。洪秉殷爲羅州牧使。監察李英裕鄭柱仍任事。承傳。義盈主簿趙鼎玉。英陵令洪配浩。相換。折衝李得祿。今加嘉善。英陵補土時將校。加資事。承傳。
정조 10년
兵批。判書徐有隣進。參判蔡弘履入直進。參議李東馨差祭。參知柳誼試所進。右副承旨趙衍德進。以李邦五爲宣傳官。金命峻爲兼司僕將。洪致範爲兼司僕將。呂從周爲五衛將。趙駿逵爲忠壯將。李尙說爲忠翊將。洪潤祥爲明月萬戶。同知單吳載徽。副護軍單李尙說。副司直單徐鼎修。副司正單金祖淳朴孝成。
정조 10년
傳于趙衍德曰。抄啓文臣李亨達。聞身故云。極爲矜惻。致賻一依侍從例。卽爲加數輸送事。分付該曹。
정조 10년
以全羅監司啓本光陽縣反庫事。傳于趙衍德曰。大典通編印頒之後。自今正月初一日。京外行用文字。皆稱大典通編。而今此啓本。獨稱續大典。違式之失。在所難免。該道監司推考。此狀啓還下送。使之改修正上送。本院設置各房。似此文字。尙不照管。該房承旨。亦爲推考。此後諸道之循舊襲用者。政院察推。
정조 10년
以京畿監司狀啓。長湍殺獄罪人李復興。通津殺獄罪人朴舜佐推覈事。傳于趙衍德曰。幸行回鑾後。無故日殆爲十許日。長湍通津。亦非遠邑。而獄囚與干連之推捉。亦不必費耳多日。則發巡之前。足可査啓。而今於離營辭陛之日。始爲頉啓。朝令之下。擧行極涉稽忽。卿職兼內閣。出按近藩。其所勤勵。當倍他人。而非特此事。凡係按例循常之事。必煩飭敎而後擧行。反不若沁留之慥慥。僚寀之間。一勤一慢。宜有警礪。卿則推考。此後毋或如前泛忽事。回諭。
정조 10년
以全羅監司狀啓。羅州牧使兪漢葛赴任遲滯事。傳于趙衍德曰。巨牧雄蔭。不畏國綱乎。觀此道伯狀辭。八日之中路。公然逗留。事未前聞。大關記綱。若此則此後促令下去之守宰。雖閱月經年於中路。無以懲礪乎。此等不畏法之類。何責分憂。如是之際。方農曠官。徒貽民邑之弊。該牧使兪漢葛。先罷後拿。其代今日政。各別擇差。待下批催促下送。狀辭旣如是臚列。則只言吏鄕之刑推。不爲請罪。有若以竢朝廷處分然者。道臣事。誠非矣。該監司推考。
정조 10년
以濟州牧使啓本。山屯馬摠數成籍事。傳于趙衍德曰。近來牧場。未見騋牝之效。今見狀本。剩數此多。此等之人。合有激勸之道。山馬監牧官金慶林。特爲加資。仍令察任事。自本寺回諭。
정조 10년
以銅龍門入直把摠望單子。傳于趙衍德曰。崔必濟。哨官仍任落點。勿爲頒布。其代。擬入受點。今日口傳人。皆令明朝現身。草試記修整以入。試記修整時。未及現身。隨卽移付額外。其代次次擬入受點。限申時修整試記。又未及來現人。亦卽移付差代事。分付兵曹。
정조 10년
以漢城府孝烈別單。傳于趙衍德曰。移牒該曹。
정조 10년
趙衍德。以吏曹言啓曰。卽接司憲府移文。則監察十三員內。十員差祭。洪允復禁推。鄭柱與執義趙弘鎭。有相避之嫌。李英裕。身病不仕。今日入直及搜挾茶時。無以推移云。鄭柱相避。代李英裕不仕代。口傳備擬以入之意。敢啓。傳曰。監察差祭。元無定處。則汲汲差代。果有前例乎。嫌在作窠。事其逕庭。卿則從重推考。此等不緊草記。酬應甚苦矣。元望筒勿施。竝仍任。以礪卿曹多事之習。可也。
정조 10년
吏曹口傳政事。以金載恒趙鼎玉爲監察。
정조 10년
兵曹口傳政事。副司果單金光遇。
정조 10년
趙衍德。以禮曹言啓曰。今此文武官重試節目。當爲磨鍊。而文官重試時親臨與命官。何以爲之。而處所以何處擧行乎。敢稟。傳曰。依前例分三所試取。以親臨磨鍊。處所亦依前例爲之。可也。
정조 10년
沈豐之。以禮曹言啓曰。因全羅道幼學金聖求等。爲梁大樸忠孝。請旌閭事。以依施之意覆啓。而判付內。此人節義。夫孰不知。朝家若無棹楔之典則已。不然。至今獨漏。實爲欠事。然棹楔事體至重。不可以數行草記。遽然許施。就元上言。單抄別單書入。待啓下施以旌閭之典可也事。命下矣。依聖敎更取元上言。單抄別單書入之意。敢啓。傳曰。知道。
정조 10년
沈豐之。以禮曹言啓曰。因西部幼學李基亨爲其祖成夏孝行上言。以姑待漢城府報來。以爲稟處之意。覆啓。而判付內。前此旣有傳敎。則似此行誼。何不登聞云耶。問于京兆。使之探問實蹟草記。待批下稟處可也事命下。而因漢城府草記。批旨中此事。更令禮曹。論理稟處事。命下矣。更考李基亨元上言。則其祖成夏。有出天之孝。己酉父病嘗藥糞。方其疾革也。斷指進血。幸延數時。及其遭艱。殯斂送終。一遵喪禮。奉養偏母。竭力盡誠。出遇美味。必袖而進之。逮夫丁亥母年八十七矣。衰病相連。幾殊復甦。卽割右指。竟至不救。初終之禮。克致無憾。友愛一弟。同衾共卓。每値國忌。不御酒肉。癸巳慶科時。謂其弟曰。吾先祖廣林君。壬辰播遷時。有陪往廟社主之功。今科旣稱壬辰之慶。則吾兄弟雖老。豈可不觀光乎。扶病入場。不幸蹂躙。先朝聞而驚悼。特命停樂。弟與子調用。而惟其忠孝懿行。無以上達云矣。李成夏之事親爲國之行。誠爲可嘉。而子孫呼籲。事係干恩。依前筵稟定式。置之。何如。傳曰。允。
정조 10년
沈豐之。以禮曹言啓曰。本曹郞廳六員內。正郞柳橚。正郞南景龍。正郞金致光。佐郞崔逵翰。佐郞金鑧。佐郞崔重圭。俱爲差祭。本曹時無仕上直之員。假官一員。令吏曹差出。以爲入直之地。何如。傳曰。允。
정조 10년
趙衍德。以兵曹言啓曰。忠壯衛將趙得慶。忠翊衛將車聖器。俱以身病。勢難供職。呈狀乞遞。宿衛輪番之任。不可久曠。竝改差。何如。傳曰。允。
정조 10년
趙衍德。以備邊司言啓曰。此平安監司鄭一祥狀啓也。枚擧龍川府使李潤彬。彌串僉使洪尙春牒報。以爲府使僉使。整齊軍卒。入往彼人所住處。則草幕爲四十二庫。人數合爲六百二十三名。船隻四十九隻。漁網所積假家爲七庫。流下木爲七百四十四株。鷄犬亦多。便成村落。決非一時留接之狀。書示兩國約條。責以義理。諭以利害。恬不知動。故草幕及材木與新造船漁網之屬。竝爲縱火。一時燒燼。至於船隻。姑不火燒。以示生路。而渠輩巢穴旣燒。擧皆登船。其中浮水中船九隻。先爲出去。中小船四十隻。姑未發去。故仍留島中。待明朝搜索驅逐爲辭。而傳敎內俄筵以此事。有所提敎於有司堂上。使卽傳于大臣。而際見箕伯狀本。地方官有燒毁船幕之擧。追逐固無不可。而當初狀辭。則有若示威責義。使渠輩知罪撤歸而已。至若燒船焚幕。何等大擧措。而初無一言槪及者。豈守令臨機擅便。不報營閫。抑營閫之所停當。而不報廟堂耶。事係時急。有難遲待。則固難遙受營閫之節度。且俟朝廷之指揮。而此事則元非晷刻警急之事。理宜爛商熟講。以求萬全之方。然後始可擧而行之。而今此燒毁之擧。終涉輕先。道帥臣事。極爲駭然。無論知而不奏與諉而不知。均之爲失職。不可無罪。且月三搜討。自是常典。而屯聚多年。巢穴已成。決知爲昨冬以後。未盡追逐也。事旣發覺之後。當該守令邊將。當溯考年條。一一摘發。如律勘繩。一以爲重邊禁之道。一以爲大懲創之政。在所不容已。而搜討之中癈。未知的在何年。此一款。果有査出之道乎。雖以事理言之。先修我國之紀綱。然後方責彼人之犯禁與否。而廟堂未嘗議到於反已之方。乃以移咨馳通等說。漫費商量。惟恐責彼之或緩。籌邊之策。果如是乎。此意廟堂知悉。使卽逐一草記稟處。又下傳敎內。朝廷擧措。先視事面。廟謨指劃。豈顧小嫌。本事誠有誤着。說欲草記請勘。罪名不出罷推之間。俄陳箚辭。決知其萬萬不當。回啓有難遲滯。先問他都提擧。使之覆奏。國體則苟艱甚矣。大抵凡事。輒引前例。此規一開。後必循襲。凡爲時任大臣姓同之親者。有過勿問。有罪不勘。可乎。卿平日謹守法度。無或虧壞。獨於此事。何爲此無於法之擧。不念事面之掣礙乎。待原任獻議。卿亦付奏意見事。令備郞往傳領相事。命下矣。依下敎。問議于原任大臣。則行判中樞府事徐命善。以爲。燒幕燒船。果是大段擧措。不報營閫。徑先擅行者。固有妄率之失。而鳳城將昨年馳通。旣有逢輒銃殺之語。兵器從事。雖非可論。掃蕩窩窟。亦係不可已之政。今若以此。道帥臣至於被罪之境。則日後搜討。更無措手之道。邊禁之漸弛。犯越之相續。實有許多無窮之慮。臣意則論罪一款。恐難輕議。然而搜討不行。發覺未早。致使半千名潛越之類。造幕造船。鷄犬成群。到今追逐之擧。若是費力。溯其弊源。不可無重勘懲後之道。伏承聖敎。臣無容獻愚云。行判中樞府事李福源。以爲。今此薪島來接之彼人。與一時往之荒唐船有異。決非張威曉義之所可撤逐。苟有可逐之方。則兵刃之外。皆可從事。守令邊將。所當於入島之前。爛熟商量。先爲議定於道臣及廟堂。而不此之爲。乃於入島之後。見其勢不可驅逐。時不可往復。始爲倉卒擅便。至於燒幕燒船之境。初旣疎忽。終則妄率。揆以事體。不可無罪。而此則猶屬小事。使五六百異國之人。來接我境。結屋造船。宛成村落。而搜討不行。發覺不早。以至有動軍衆燒船屋之擧。而尙未聞端的驅逐之奇。邊禁國綱。萬萬疎虞。聖敎中先修我國之記綱。方責彼人之犯禁。實爲目下第一義。道帥臣及該地方守令邊將。査實重勘。恐不可已。伏惟上裁云。領中樞府事金尙喆。領敦寧府事洪樂性。行判中樞府事金熤。病不收議云矣。今番焚燒船幕之不報營閫。臨時擅便。極爲妄率。誠有其罪。而究其本則莫非搜討不行。發覺未早。遂使六百餘名之彼人。犯越我境。搆幕造船。終至於動軍焚燒之擧。其在重邊禁嚴國綱之道。道帥臣宜先受罪。臣意與原任大臣之議。豈有異同。而緣臣愚迷。只認私義之難安。不敢直爲請勘。至承待原任獻議。附奏意見之敎。不勝惶恐之至。至於彼人犯越之始自何年。搜討中撤之在於何時。亦宜令本道。詳査狀聞後。其時道帥臣地方官。亦不可無勘罪之擧矣。惶恐敢啓。傳曰。知道。邊禁雖嚴。卽國綱中一事。國綱立則邊禁不期嚴而自嚴。今番龍川事。予則以爲大係國綱。奚但曰妄率而已乎。名以追逐。則燒船焚幕。猶涉雍容。大而移咨。可也。馳通。可也。小則動一邑之兵。蕩其巢穴。殲厥種落。亦無所不可。而此事則有大小然者。惟其指劃措置之方。旣請朝家處分。向後擧行。但當恭俟回下。爲營閫守土之臣者。豈敢擅便從事。輕昜下手乎。原船狀辭中。以義諭之。以威䝱之云云。已難免自專之罪。設令彼人。知罪撤歸。向云不可。況大於此之擧措乎。彼雖殊類。卽亦人耳。苟不斷曉譬以動得。則甚般處置。豈患無方。而今乃徒恃兩力之强弱。務快一時之觀聽。積薪厝火。煙焰四漲。連抱之材。巨網之鱗。盡入猥爇之中。鬱攸所過。鷄犬亦空。使數百商人。頓足鼠竄。想來光景。無異吾民。此非區區於小仁而有是敎也。忠信之敎。豈容若是。彼雖畏威永遁。眞所謂緣之不武。伊況早晩重來。灼若觀火。乘機逞憤。理所必至。繼今邊門。竊恐無往而不生釁。當是時也。雖使十百輩龍倅。以塞其困我之嘖定。只見其無益而有害也。藉令此擧。專出龍倅之獨辦。爲道帥臣者。宜有登時論勘。又若道帥臣所爛議而授計者。何無一定閭由於廟堂也。前冬追逐時。不逐曰逐。是欺朝廷也。及今傳聞轉播之後。偸鉁之罪。自知難掩。囊檄之謀。欲巧反拙。數三邑鎭。紛然啓罷。不揆邊奇之嚴密。以致隣藩之繹騷。矛盾甚矣。妄錯極矣。藩閫之不畏國綱如此。何責乎邑倅鎭將之不守法。又何責乎彼人之冒干禁條乎。道帥臣地方官。焉逭重勘。而迎送爲弊。雖不足恤。說者以爲若因搜討事坐勘。恐致邊禁之解弛。審如是也。付之悉患之義。宜念含垢之方。平安監司鄭一祥。兵使李漢泰。緘辭從重推考。龍川府使李潤彬。姑先越俸十等。宣川府使柳鎭淑。觀於洋中逗遛。可知其慌亂避事。奚暇節度方略於屬鎭守宰乎。官是上官。罪俸免。不能前進之罪。終不可歇看。此一款事件。無關於搜討。今之持峻議者。亦似無雌黃。令該府拿問處之。道帥臣地方官之見在本任者。旣不如律勘繩。何必溯原追勘。而搜討之中廢。不可不另行査究。第令該道。考出年條。指名狀聞。以爲憑處之地。說者又以爲今已追逐。可謂都無事云。而人情不甚相遠。利之所趨。死猶不避。夫豈畏一時嚇喝。更不敢窺我境跬步地乎。且或萬一是虞訐謨之地。政合商量。大抵薪之爲島。輿圖雖屬於我方。道里偏近於彼壤。在我有九渡河之難。在彼有一抗葦之捷。土沃而魚肥。冠於天下。豈必以我等棄之地。較彼必爭之勢乎。然此彊爾界。自成鐵限。因不宜割而與之。一與之更難充磎壑之恣。爲今之計。莫如斥絶。而且思之。關西之沿江七邑。關北之隔坪六鎭。諸凡地相隣而居相接者。何限。隔一衣帶之水。幾手煙火互望。而未曾聞因是生釁。本島距品。治爲百里。距民聚爲一舍。則又何爲而察近而忽遠耶。今所謂移咨馳通之說。決知爲知一未知二也。但當修明我國之紀綱。使彼我之人。逈然知不可冒犯。斯其可矣。何必放銃而纖殪。抽矢而勦滅。又從以焚其網燒其船。方可謂快於心而利於國乎。從今申復月三搜討之制。來則逐之。不來則已之。吾何必過用力以事事乎。目下籌策。似無出此。廟議未審如何。如無異同之見。以此批旨行會本道。可也。
정조 10년
趙衍德。以備邊司言啓曰。靈巖楸子島漂漢人。不日當上來矣。入京後。接置于南別宮。別定禁軍一人。兩捕廳軍官各一人。領率衛軍捕軍。各別防守。供饋等節。着實擧行。從前漂人之入京後。所着衣服。每有更爲造給之事。令各該司考例擧行。本司郞廳一員。解事各差備譯官。亦爲定送。依例更爲問情。姑留數三日後。令領來譯官。仍爲領送鳳城。而定差員。次次領往事。分付各該道臣。亦令義州府。預先馳通于城將處。以爲渡江後護送之地。何如。傳曰。各別嚴飭。斯速領付。可也。
정조 10년
趙尙鎭。以訓鍊都監言啓曰。本局從事官徐美修具膺李奎亮李宅源。俱爲差祭。今日本局省記。無以推移。依例以把摠代直之意。敢啓。傳曰。允。
정조 10년
趙衍德。以漢城府言啓曰。前日孝烈草記。傳曰。十室之邑。尙有忠信。以都城幅員之廣。豈止於六人之少乎。敦尙風敎。王政之最先。不可草草搜訪。卿以此意。成出文字。榜示五部坊曲。使之着意採訪。原文字入送政院。以爲入啓之地可也事。命下矣。撰出榜文。揭示街路。曉諭坊曲。遍加搜訪之意。已陳於日昨草記。而其間各部所報孝烈呈單。合爲十一度。成命之下。久稽登聞。殊甚惶悚。謹以已到者。爲先別單書入。原文字依下敎入送政院。而不住採訪。鱗次報來事。亦爲另飭各部之意。敢啓。傳曰。知道。原文字。指榜示之文字也。欲見卿所撰者。使之入送政院矣。觀此入啓。本非榜文。卽呈單。卿府擧行。可謂錯認。諸單還下。送于禮曹。使之署經。政府粘連回啓。榜示文字一通。書入。可也。
정조 10년
趙衍德。以刑曹言啓曰。錦山郡移配罪人金天欽。不得放送事。草記批旨內。臺啓旣停。不必如是爭執。況赦名。何等莫大之邦慶。豈可尙今爭難。依前批旨擧行可也事。命下矣。當初赦典。旣因莫大之慶。前後下敎。又如是勤摯。豈不欲仰體奉行。而第伏念近來隄防漸壞。兇黨益熾。千塗百轍。盤據八路。而究其本則德相也。凡係罪犯之關係德相者。尤不可一毫放忽。況可以因其子之濫籲。遽爾聽施。以啓覬覦之習乎。成命之下。無以擧行。惶恐。敢啓。傳曰。與他赦令自別。則不必如是持難矣。
정조 10년
趙衍德。以刑曹言啓曰。罪人效忠支屬李福奎。先爲發配。孫貴榮孫孝元金福起。次次發配事。命下矣。依傳敎。罪人福奎黃海道豐川府椒島鎭。貴榮慶尙道長鬐縣。孝元原春道平海郡。福起全羅道興陽縣鉢浦鎭。竝定配所。而福奎先爲押送。貴榮孝元福起等。次次發配之意。敢啓。傳曰。知道。
정조 10년
趙衍德。以義禁府言啓曰。全羅監司李在學査啓內。光陽前縣監禹禎圭。令攸司稟處事。啓下矣。禹禎圭今方待命。卽爲拿囚之意。敢啓。傳曰。知道。
정조 10년
趙衍德。以二所巡廳言啓曰。去夜四更一點量。別監徐敬植執捉。何以爲之。敢啓。傳曰。依更數治罪放送。
정조 10년
吏曹啓目粘。嘉善朴鳳徵上言。置之。何如。判付啓。依回啓施行爲良如敎。
정조 10년
吏曹啓目粘。幼學朴承爀上言。不必輕議。置之。何如。判付啓。依回啓施行爲良如敎。
정조 10년
吏曹啓目粘。幼學白敏祥上言。令本道道臣。採訪實蹟。狀聞後稟處。何如。判付啓。依回啓施行爲良如敎。
정조 10년
吏曹啓目粘。幼學李亨復上言。事係于恩。置之。何如。判付啓。依回啓施行爲良如敎。
정조 10년
吏曹啓目粘。幼學李永慤上言。年久之後。有難遽議。置之。何如。判付啓。依回啓施行爲良如敎。
정조 10년
吏曹啓目粘。幼學吳一心等上言。事係恩典。上裁。何如。判付啓。議于大臣稟處爲良如敎。
정조 10년
吏曹啓目粘。幼學韓東壽等上言。事係恩典。上裁。何如。判付啓。特爲贈職。以示朝家尙忠奬節之意爲良如敎。
정조 10년
吏曹啓目粘。幼學鄭淳。事係恩典。上裁。何如。判付啓。議于大臣稟處爲良如敎。
정조 10년
吏曹啓目粘。幼學李鎭完上言。今難輕議。置之。何如。判付啓。依回啓施行爲良如敎。
정조 10년
吏曹啓目粘。幼學李春老上言。置之。何如。判付啓。依回啓施行爲良如敎。
정조 10년
刑曹粘連啓目。各宮房之勿爲直送圖署於外邑者。法意至嚴。該宮首任及作俑人。竝依狀請考律勘處。何如。判付啓。因此事。査問該宮房。今見該宮房手本。槪其本事。果有委折。該宮則不知安哥稱名漢。假稱宮差。締結宮人。似此行惡之事。不獨此一邑而已。況所爲圖署卽盜踏。且所謂牌子。卽私通云。而續聞恩彦君之言。似此藉賣之端。若不査治。無以伸暴云。同該宮手本。方令內需司。枚報本曹是如乎。安哥身乙捉來。前後行惡之處。一一査問後。嚴刑定配爲良如敎。
정조 10년
領敦寧府事洪樂性疏曰。伏以。臣縱蒙恩貸。倖免譴何。自顧負犯。實合重戮。冒沒進身。萬無其路。泣血控訴。凡幾遭矣。每一號籲。恩數輒加。承宣相守。屢日淹留。敦諭荐降。虛佇冞篤。臣尤不勝惶隕震越。罔知攸措。臣本至庸極陋。百無肖似。而偏被聖恩。河海莫量。非但歷數廷僚。殆無倫擬。抑亦求諸古人。實所罕有。臣三入中書。輒陷大戾。前後罪犯。俱係罔赦。惟我殿下。父母於臣。天地於臣。生成之全保之者。非止一再。使臣性命。得有今日。雖令臣百回糜粉。闔門隕結。猶不足爲塵刹之報。則在臣分義。固當他不暇顧。趨伏闕庭。仰覲耿光。畢陳悲苦之懇。退塡丘壑。庶爲黥劓之補。而第人臣事君。義分固嚴。廉恥亦重。惟知敦迫之可怵。趨走之爲恭。抛却廉恥。揚揚冒進。則區區義分。亦從而虧矣。將何所藉手而事君哉。噫。臣罪。臣固自知。夫以難赦之辜犯。屢被莫嚴之公議。畢竟倖逭。反有愧於參鞫諸臣之蒙勘。而徒幸恩諭之頻煩。時日之稍久。晏然爲進身之圖。則其於廉恥。何。其於義分。何哉。臣身去就。固不足恤。而朝廷之四維。緣臣而不張。臣子之大防。緣臣而全壞。則臣之罪尤。萬死不足贖矣。此臣所以甘犯辜恩慢命之誅。而不忍重陷無嚴無忌之科者也。反復揣量。不敢爲轉動之計者。誠出於萬萬不獲已。而聖敎有若臣可以獲已而不已者然。此蓋臣素無操守。莫知進退之以義。全沒知識。罔覺廉防之爲重。故殿下亦不以廉隅。深責於臣。而尙靳體諒之恩。荐下敦召之命。自惟慙痛。求死不得。尙誰咎哉。情窮辭竭。言不知裁。伏地惶汗。益增死罪。至於日作近臣之召還。仰感曲諒之聖恩。少紓悶蹙之微悃。而顧臣目下私義。未蒙嚴誅之前。實無蠢動之勢。玆敢披瀝肝血。瞻天哀籲。伏願聖明。俯垂諒察。哀之憐之。亟降威罰。嚴勘臣罪。以重法紀。以安私分。不勝萬幸。答曰。省疏具悉卿懇。多少在敦諭中。卿其安心勿辭。卽爲入城肅命。仍傳曰。此批答及敦諭。遣史官傳諭于領敦寧。期於偕入。傳曰。敦諭屢宣。庶初心之亟回。巽章復到。愧誠意之莫孚。旣罄予懷。今又何誥。卿疏以分義廉恥爲說。予於是申複。可乎。夫所謂廉恥。亦出於義志也。不及非義也。過亦非義也。不惟廷僚。所以自處者。必致謹於廉隅。抑亦朝家所以接下者。無或忽於廉防。揆之以義。務濟其中。故予於當初。曲循臺論。勉副相職者。蓋以存廉防而顧義分也。鞠獄同參之諸大僚。始旣引咎。今皆造朝者。亦以伸廉隅而重義分也。予以謂義分與廉恥如斯。而得無不及之嘆也。卿獨一辭再辭。屢辭而不知止。徒懷難進之意。莫體頻卽之禮。豈非遇中之甚者乎。至若堂箚所論。責自有歸。義豈替當。此又卿處義之太過也。卿須勿復控辭。卽爲入城。用副慇懃之意。
정조 10년
贊善金履安疏曰。伏以。臣以萬萬無似之賤品。叨萬萬非常之寵命。蹙伏三載。罪負如山。迺者辭召一疏。畢暴危懇。竊自謂披瀝肝血。庶蒙日月之回照。而及承聖批。不惟不賜開允。別諭隨下。敦勉益摯。其奬飾之隆。期望之重。皆非賤臣之所敢聞。臣駴惶抑塞。直欲鑽地以入而不可得也。噫。古人云天高聽卑。殿下之於臣。天耳。夫何精誠之難格。至於此乎。今臣更不敢支蔓爲辭。惟其區區迷執。實關於廉愧大防。於是而有失。則上而貽累於淸朝。下而獲罪於聖門。雖荷聖慈曲賜開曉。而終不敢爲變動之謀。是豈臣全昧世臣之分。敢自托於山林高尙之而然乎哉。誠有所不得已也。至若癃殘實狀。前疏所陳。猶未敢毛擧醜態。大抵只尸居餘氣耳。數旬以來。病情轉劇。呼吸隔塞。有仰無俯。便成一籧篨。臣以義則如彼。以病則如此。恩命之下。無由祗承。伏地悲泣。無所逃死。抑臣常願竊有請也。史官傳諭。列聖所以尊寵名儒。而觀古記述文字。未必一例而盡施。至於先朝事。則臣又目覩焉。今臣之卑末。每辱斯命。甚或一月而屢至。臣心惶蹙。且未暇論。王朝事體。恐不宜如是之屑越也。臣竊惜之。臣病思昏短。言不能盡。伏願殿下。憐而察之。亟命鐫削臣職。凡係恩數之濫猥者。一切寢罷。以嚴國法。以安私分。不勝幸甚。答曰。省疏具悉爾懇。敦召纔降。巽章輒到。愧淺誠之未孚。悵遐心之莫回。噫。自古巖穴之士。其自重而難進者。蓋有以焉。以其跡則疎逖也。以其志則高尙也。無魯邦惓惓之義。有莘畝囂囂之樂。與世果忘。若將終身。此則所謂不召之臣也。爾豈自處以巖穴之士哉。予則待以世祿之臣也。夫世臣之義。以身許國。同休共戚。進而有一日之效。則必思一日之陳力。進而有一分之益。則必思一分之致誠。矧爾以變世冠冕。傳家詩禮。及登薦剡。允叶公議。毋負淵源之學。克盡啓沃之道。卽爾之責耳。顧今胄筵將開。尺衣漸長。薰陶輔翼。宜藉宿德。爾於是固守東岡。不思所以自效。則夫豈世臣體國之道也。世臣之誼。自有世好。授爾敎胄之職者。意豈徒然哉。嘉爾世襲之家聲。勖爾世篤之忠貞。爾若念及于此。當不待予言之畢而幡然造朝也。至若一時愼節。自可勿藥。曷不知耄庶倦於床笫。坐而論道。顧何損於筋力。爾其亟回長往之意。以用副虛佇之望。
정조 10년
丙午三月初六日卯時。上御重熙堂。藥房三提調時原任大臣。承候入侍時。都提調徐命善。提調李命植。副提調沈豐之。領議政鄭存謙。判府事李福源。左承旨李亨元。同副承旨李夔。記事官金孝建李崑秀尹行任。閣臣二提調趙㻐。直閣鄭大容。以次進伏訖。存謙曰。日來聖體。若何。上曰。一樣矣。存謙曰。昨日伏聞有問安矣。今日則諸節快復天和乎。上曰。昨日心緖不平。故似有膈氣。今已快差矣。命善曰。今日湯劑製進乎。上曰。待下敎煎入。好矣。命善曰。命醫官入診。何如。上曰。不必入診矣。命書傳敎曰。左承旨左副承旨同副承旨。分詣受香所。奉審摘奸以來。又命書榻敎曰。進御養胃湯一貼。煎入。又命書傳敎曰。今番掩骼之政。豈爲觀瞻。期有效益。有司擧行。亦當體認此意。另加盡心。而昨與再昨。分遣摘奸於各部立標處。北部則姑未始役。雖無可論。東部則許多執頉。聞欲改爲。此亦姑勿論。至於南部事。萬萬無狀。萬萬駭然。許多崩塚。許多暴骸。初不着手爲强半。此罪固難貰。而雖以已掩瘞者言之。撮出塚傍之土。假作纍纍之形。築不完舂不堅。未過數夜。已爲狐狸所毁壞。而姑嘬前之半圮處。今焉盡圮。前之略露處。今焉全露。不惟無益。乃反爲害。部官事。何其不仁也。先儒豈不云乎。一命之士。存心愛物。似此部官。何責他日百里之任。董事之賑郞。亦可謂不畏朝令。非不知先卽重勘。以懲他部官。而不必移付生手。更欲且觀成效。自政院該郞及該部官。發牌立庭。以此意嚴加責飭。使之着意擧行。各部官處。一體嚴飭。如是申諭之後。又或泛忽。該郞。拿問嚴繩。該部官。加等痛繩。分掌計士營校。嚴棍定配。一以示信令之意。一以爲懲後之道。來頭經潦後。更當抽栍摘奸。如有執頉。其律一如今番。亦以此意。一體嚴飭。分遣備郞宣傳官摘奸。纔有筵敎。備郞沈晉賢往東部。備郞柳文養往西部。武備司兼備郞金鳳顯往南部。宣傳官李觀成往北部。畢役前則時時摘奸。待畢役逐庫考察後。以手本或書啓來呈事。分付。京城咫尺之地。勤慢若是判異。外邑事。足可反隅。分遣審察。京外何異。與其草草彌縫。自抵干科。曷若一一躬自檢飭之爲便。亦令廟堂。謄關諸道兩都。仍令各該道守臣。遍諭所管邑鎭。時遣褊裨。考其勤慢以聞。而凡事不爲則已。旣始之後。寧或有名無實。最近如畿邑。最遠如關外湖嶺諸邑。當有首先按廉之擧。知此先甲之令事。嚴飭行會。命退。諸臣以次退出。
정조 10년
丙午三月初六日巳時。上御重熙堂。軍士房承旨與京畿監司入侍時。右承旨趙興鎭。假注書金祖淳。記事官李崑秀尹行任。京畿監司徐有防。以次進伏訖。上曰。右副承旨及兼春秋入侍。賤臣承命出。與右副承旨趙衍德。兼春秋承膺祚偕入。上曰。訓將。聞已入城。工判亦爲催促入來。與訓將一竝入侍。可也。賤臣承命出傳。仍與訓鍊大將具善復。工曹判書李文源偕入進伏。上曰。役處浩大。故予則謂猝難畢役。不料若是之神速。誠甚可幸。文源曰。應役執工者。爲數千人。而無怠惰翫愒之事。故速得訖役矣。善復曰。畢役之後。土石猶有餘者。可用於日後修築之役。而今番所補處。若無堅固前大雨水之患。可得永久無事矣。上曰。工判加資後。喜否。善復曰。聞報以後。感泣無已矣。文源曰。如臣無似者。而叨被不棄之聖恩。前後揚歷。無非過濫於臣身。而逐歲陞資。便同月移日遷。於焉之間。驟至正卿崇班。臣涕泣感祝之外。常恐臣身之有災矣。仍奏曰。本陵守僕辛喜載。隨行守僕之任。殆近四十年。而今番始役時。一負石五百塊。自備來納。用於役處。渠雖微賤。其誠甚嘉。敢此仰達矣。上曰。聞甚可嘉。帖加成給。可也。出擧條文源曰。本陵忠義趙華鎭。今番役處。水口左右岸。移種浦柳七八駄。以防日後穿鑿之患。其意可尙。敢此仰達矣。上曰。聞亦可嘉。令忠勳府。守衛官待窠調用。可也。出擧條文源曰。今番役處浩大。軍丁所使。每日或爲數千名。或爲千餘名。而下去別看役牌將。不過七八人。故董役實爲苟艱。故訓局隨去將校郭惇恒。亦爲董役。其所效勞。與牌將無異。敢此仰達矣。上曰。加資。可也。出擧條文源曰。英陵香火廳以下廊宇三十餘間。擧皆傾圮。勢將一新修改矣。所入材瓦。自昨年本陵參奉趙鼎玉。預先經紀。今已措備。而鼎玉則今番賞典。已爲陞六。莫重役事。不可付之生手。本陵令洪配浩。莅任不久。參奉申在維。今始新差。修葺一節。不如自初主掌之參奉。臣意則義盈庫主簿趙鼎玉。本陵令洪配浩相換。使之限畢役監董。恐合事宜。敢此仰達矣。上曰。今日內令該曹口傳相換。完役前勿移他司。可也。出擧條命書傳敎曰。政官牌招開政。陵役陞資人下批。命書傳敎曰。今聞永陵碑役時。本牧校吏。尙不施賞云。將校。加資。邑吏。令該曹從厚施賞事。分付。上曰。訓將與工判先退。可也。善復等退出。上曰。兵曹判書入侍。賤臣承命出。與徐有隣偕入進伏。有防曰。京司各項紙品。向因特敎。自廟堂釐正矣。以本營膳狀紙一事言之。在前所入紙品。不過行用單子紙矣。近來則專取敦厚。必以白綿紙大好紙取用。故市肆旣無賣買。貿取尤爲艱辛。逐日膳狀之修納。事體不輕。而因此生梗。種種有之。臣意則自今爲始。臣營膳狀紙。參互京衙門供上單子紙品。以適中合用者取用事。定式施行。恐合事宜。故敢此仰達矣。上曰。依爲之。出擧條有隣曰。適因言端。敢此仰達矣。祭享所用黃栗。無論全栗。綻栗。惟取色品好者。自是前例。而年前因一提調之過於申飭。純用全栗。貢人進排。每患難繼。若使全栗。合於祭享。貢人進排之難。固不足恤。而第伏念栗之爲性。乾則必綻。而以其純用全栗之故。外有不乾之弊。內有不審之歎。此後則依前以全栗綻栗。另加審擇。一體進排。恐合事宜。以此分付太常。何如。上曰。依爲之。出擧條命書傳敎曰。坡州牧定配罪人延壽長。今姑放送。命退。諸臣以次退出。
정조 10년
丙午三月初六日巳時。上御重熙堂。右副承旨與兵曹判書。京畿監司入侍時。兵曹判書徐有隣。京畿監司徐有防。右副承旨趙衍德。假注書李德鉉。記事官李崑秀尹行任。以次進伏訖。上命召宣傳官。仍命書傳敎曰。禁軍兩等內試射。雖命復舊。皆是宣薦士夫。則傳告箭修試記。自內侍府擧行。不無爲弊之慮。況近來交通宦侍之律。反有重於交結匪類。使宦侍傳告姓名。誠有不可。一依宣傳官試講例傳箭。則宣傳官及入直武兼爲之。試記則別軍職宣傳官中二人。臨時宣傳官稟旨。監試別將同參。差備官則只數人待令。宰樞矢數等節。竝除之。訓鍊院實官。勿爲待令。賞典軍器寺。亦勿待令。此外擧行。兵判與宣傳官相議。成出笏記。同錄於該廳各條。笏記一件啓下事。分付。又命書傳敎曰。禁軍春秋試射。只以一二內禁軍應試事。纔有定式。而已取才未口傳之類。多有之云。今番則許令應試。以爲疏鬱之方。今聞一二內應試元數一百四十三人內三十四人。或受由或在外。或未現身云。初行之事。不宜苟簡。無故差代。雖有不可。從便區處。可謂兩得。似此特恩。何拘前例有無。雜頉三十四人。竝屬額外之科。明日啓目啓下。此代以未口傳人。亦令明日口傳。以爲參試之地。有防曰。昨年年事。雖幸免歉。而春序向闌。耕播已始。農糧種子。似不可以元還排巡。有所繼給。此則參量外邑事情。從當狀請加分。而至於山峽被災數三處。目下民勢。極其湟汲。無恒阻飢。有土艱食之類。若非別般軫恤之擧。則易有廢農失所之慮。臣於今番巡到之時。當隨其最切急者。或合巡或別巡。以爲從便接濟之道。而數邑穀簿。本自不敷。分留事體。至爲嚴重。有不可自下擅便。而若待狀聞回下。恐致多日遲滯。今適登筵。敢此仰達。被災數三邑加分一款。令廟堂郞速稟處。何如。上曰。昨因關東伯狀本。亦有別諭。況邦畿咫尺之地。聞此顑頷之狀。何拘石數多少。加分一款。卿於巡到後。量宜爲之。俾無一民艱食乏糧之歎。可也。出擧條有隣曰。今此宣薦禁軍內試射之命。寔出於修復舊典。慰悅衛士之聖意。而在外有頉者。移送額外。口傳未差者。陞付元窠。亦爲疏滯。之一端若於陞付之後。如有在外之類。則一體移送。鱗次陞付。俾無不均之歎。何如。上曰。依爲之。出擧條有防曰。今番英陵補土役事時。兩堂一行支供。旣有自本官專當擧行。令惠廳從優會減之下敎矣。但惠廳前例。不過略干米升會減而已。以此區劃。不能當所入。而其爲弊端。反有甚於分供。本廳事目。旣如此。則勢將依前會減。而其在軫念之道。宜有從實磨鍊之擧。故敢此仰達矣。上曰。何拘前例。況有傳敎。該廳之持難。極爲未安。特爲依所請許施。以此分付該廳。可也。出擧條有防曰。楊州前僉使金瑞貞上言內。楊之爲州。處畿輔咽喉之地。爲王都關阨之重。直通東北大路。右迤而又達于西。實爲三路要衝。平原廣野。可以張百萬之師。用武之場。莫過於此。故故相臣柳成龍之言曰。楊州等邑。屬一將遮蔽東北坡州等邑。屬一將遮蔽西方廣州等邑。屬一將遮蔽南面。三面合勢。迭爲猗角。敵少則分兵設伏。敵多則合兵攻勦。又曰淮陽。當北路之衝。與楊州相依。以防鐵關云云。故相之智慮遠大。楊州之地勢緊要。據此可見矣。二去庚午。故相臣李濡爲牧使時。設置摠戎防禦。不過數十年。移屬守禦廳爲中營。而還罷防營。故老相傳。竊嘆不已。大抵楊州率楊根加平永平抱川砥平五邑九哨軍。入守南漢。軍制卽然。楊州率五邑軍。摠入于南漢。則楊州與五邑。無人管領。蕩然無備。假使敵兵長驅大進。誰復禁遏。且以東西南三處言之。皆有防營。海路亦有防營。則其於北方都城至近之地。豈獨無備禦之策乎。以故戊申逆變時。故相臣兪拓基。不赴守禦營。而初爲結陣於樓院。移營於鍾巖者。以本州地方之不可空虛。鎭守備禦之殷鑑昭昭。本州所在守禦廳標下軍。以廣州所在前營軍充定。而其代則以楊根加平永平抱川砥平等及廣州附近軍丁充數。則綽綽然有餘裕。楊州依坡州例。還設防營。則地勢軍容。俱得便利。而實爲東北要地防禦之一大策矣。其在朝家慮患之政。宜有軫念陰雨之擧。亟令有司。從長稟處事。判付內。卿招問方略。後日登對時稟處事。判下矣。臣招致金瑞貞。詳問方略。則其所奏對。一如上言內辭緣。玆以枚擧仰稟。令廟堂稟處。何如。上曰。依爲之。出擧條上分命宣傳官。進詣各陵。奉審摘奸以來。命退。諸臣以次退出。
정조 10년
行都承旨沈豐之病。行左承旨李秉模坐。右承旨李亨元坐直。左副承旨趙興鎭坐。右副承旨趙衍德坐直。同副承旨李夔坐。注書金孝建病一員未差。假注書李德鉉仕金祖淳仕直。事變假注書金明著仕。
정조 10년
趙衍德啓曰。司書鄭東觀。以其親病。陳疏經出。原疏纔已捧入矣。所當直捧禁推傳旨。而此與無端經出有異。推考警責。何如。傳曰。允。
정조 10년
沈豐之啓曰。左副承旨趙尙鎭。今日不爲仕進。卽爲牌招。何如。傳曰。許遞。前望單子入之。
정조 10년
傳于李亨元曰。下直守令留待。
정조 10년
承旨前望單子入之。李秉模落點。
정조 10년
傳于李亨元曰。軍號。何等莫重。而下二字不書。事未前聞。太欠致愼。當該堂上罷職。卽令他堂上。更爲書入。
정조 10년
傳于李亨元曰。吏曹當該堂上。越捧一等。
정조 10년
趙衍德。以侍講院言啓曰。本院司書鄭東觀。連日入直矣。以其親病。陳疏徑出。兼司書鄭萬始。家有拘忌之疾。說書洪樂貞。謂有身病。不爲入直下番闕直。事甚未安。兼司書鄭萬始。說書洪樂貞。竝卽牌招。以爲推移入直之地。何如。傳曰。兼司書說書許遞。與蹓下之代。今日政差出。
정조 10년
趙衍德。以吏批言啓曰。羅州牧使。當日辭朝事命下。而新除授羅州牧使洪秉殷。時在驪州地。未及上來。今姑改差。其代擬入之意。敢啓。傳曰。知道。
정조 10년
有政。吏批。判書金魯鎭進。參判李秉模進。參議趙鼎鎭差祭。右承旨李亨元進。以尹光普爲司書。金祖淳爲說書。趙濟魯爲兼司書。金樂命爲監察。李漢章爲軍器僉正。閔修益爲鎭海縣監。贈吏參尹東奎贈吏判例兼。贈左承旨尹智敎贈吏參例兼。知敦寧尹光紹兩代追贈。故僉知李舜翼贈吏參例兼。同知李潝。考故副正金晏贈戶議。壬辰戰亡人。
정조 10년
再政。吏批。以沈頤之爲羅州牧使。
정조 10년
兵批。判書徐有隣病。參判未差。參議李東馨病。參知柳誼入直進。右副承旨趙衍德進。副司直單趙尙鎭。
정조 10년
朴孝成偕來。代以金膺著爲事變假注書。